BOLLEKIRKEN.                              

Selv om jeg er blitt lærer for folk som skal jobbe i kirka, hender det nok at jeg spør meg selv; Hva skal vi med disse kirkene?  Hva er poenget?  Når det er så mye uro og støy, med alle de harde ordene, med så mye fordømming?  Seinest nå i uka som gikk leste jeg om det fra kristne organisasjonsledere  samla i Bergen. De var bekymret, de er ofte det slike ledere, for at kirken kan komme til å akseptere at det skal gå an å tenke at mennesker av likt kjønn kan bli glade i hverandre, leve sammen og fortsatt beholde kristennavn og tro. Det var også mye annet de bekymret seg over. Men når det gjaldt samliv og kjærlighet var de, som så ofte før, spesielt bekymret. Det de tenkte på var at den såkalte lærenemnda for Den norske kirke snart skal legge fram sin avgjørelse  i homofilispørsmålet. Mye tyder på at lærenemnda vil konkludere med at kirken kan leve med ulike oppfatninger. Den har jobbet i flere år og er bredt sammensatt. Dette opplevde organisasjonslederne i Bergen som helt uhørt. Selv om de fullt og helt kan forfekte sitt eget syn som før. Det er nemlig ikke nok. De forlanger at også vi andre skal mene det samme som dem. Hvis ikke, er kirkens enhet i fare, sa de.  Jeg måtte legge vekk avisa. Jeg blir matt av sånt, deprimert. Og jeg begynner altså av og til å tenke, som jeg gjør i svarte stunder; hva skal vi med disse kirkene? De synes så langt unna Jesu ord om Guds nåde, Ordet om kjærlighet. Glede. Det er så milevidt unna det sentrale i troen. Grunnen til at jeg selv tror, og bruker livet mitt i kirkens sak. Jeg tenker også på de mange homofile og lesbiske menneskene jeg kjenner. Hva tenker de når de leser sånt? At de ikke kan bli glad i en annen. At dette spørsmålet diskuteres opp og ned av en kirke? Det er nesten uutholdelig! Og om en er så bekymret; er det så vanskelig å tenke at det er mulig å ulike oppfatninger i et spørsmål Jesus ikke har sagt et ord om? 

Jeg måtte tenke på noe annet, en annen side av kirken:

For noen somre siden besøkte vi Stockholm. Vi så det fantastiske Moderna Museet, vi så flotte utstillinger, vi så slott, palasser og svære kirker. Vi hørte på noe av den musikken Sveriges hovedstad kan by på. Og ikke minst opplevde vi vannet som gir byen en slik egen glans.  Så var vi i skjærgården, på tivoli og selvfølgelig på eldgamle restauranter i Gamla stan.  

Alt dette gjorde godt for sjela.  Men der jeg virkelig ble berørt,  det var i den lille Bullkyrkan,   som oversatt til norsk rett og slett betyr bollekirken. 

På det mest sentrale torget i Gamle stan holder nemlig Stadsmissionen til med sin bollekirke. Stadsmissionen er Sveriges svar på Kirkens Bymisjon, med en rekke tiltak for grupper med ulike vanskeligheter; bostedsløse, narkomane, prostituerte osv.  09.00 søndag morgen var det gudstjeneste, og vi slepte oss opp.  

Kvart på ni, der det kvelden før hadde sydet av vindrikkende og spisende turister og fastboende, opplevde vi et helt forvandlet torg.

Ikke en turist var å se, ikke en restaurant var åpen. Et helt annerledes folk stod på torget, mange, 50-60 personer minst.  Ingen nippet til et glass vin.  Dette var en gruppe som ikke så ut til å ha det med å nippe, men ta for seg i dype drag av mangt og meget her i livet.  Ingen fikk slippe inn før det åpnet.

Det var mange merkelig mennesker.  En hel del hadde plastposer i hendene med eiendelene sine i. Folk du ikke umiddelbart ser til vanlig, om du da ikke ser etter - men som finnes i enhver større by i Europa. Sikkert i de små også, sikkert også i Grimstad. Stillferdig, småpratende sto de der, ventende på Guds Ord - og boller, eller motsatt.

Så ble dørene åpnet og alle ble hilst velkommen. Vi fikk et brett med kopp, salmebok og asjett, som ble plassert på ryggen til stolen foran.

Så sang vi, en stor andektig skare, høyt og tydelig, de gamle sangene om Guds nåde og om Guds uendelige omsorg. Stemmene fra gatene og torgene forenet  seg,  kvinner og menn, ansikter med furer og rynker, eller pur unge narkomane. Kapellet var fullt. De forskjellige satt etter den interne orden og rang - de narkomane et sted, blandingsmisbrukerene et annet, alkisene forrest, og så en del andre, ubestemmelige personer.  Tonene sank og steg.  Det var vakkert. Ikke vakkert slik vi hadde hørt det i de utsmykkede kirkene, men annerledes vakkert, og mest av alt ekte.

Presten leste fra Bibelen. De kjente ordene om at ingen har rett til å dømme andre. En gammel mann reiste seg og mintes en rusmisbruker som nylig ble drept av toget. Og vi ba. Og vi sang igjen.

.  

Så kom bollene, svære påsmurte anisboller og kruttsterk kaffe, så mye du orket, og folk orket mye.  Presten og organisten spilte nå plutselig svenske viser og vi snakket og spiste til det var slutt.

Men å kalle en kirke opp etter boller? Går det an?  Jo - vi hadde spist boller, vi hadde bedt om det daglige brød i fadervår. Over alteret hang et bilde av spisende mennesker - nattverden - sakramentet hvor Jesus delte vin og brød, sitt eget legeme og blod.  Ja, i forbausende grad handler Bibelen om mat. En må kanskje være sulten for å se det.

Men enda merkeligere: I Bullkyrkan hadde jeg blitt grepet, utfordret, og faktisk delt en bolle med en annen. Bullkyrkan hadde beveget meg mer enn de vakre kirkene, og langt mer enn den velformulerte prekenen jeg hadde hørt i Domkirken.

Kanskje fordi evangeliet er mest der - hos de som er annerledes?  Det var jo særlig der Jesus oppholdt seg - ikke av sur plikt, men fordi han tydeligvis likte det. «Salige er dere fattige», skal han til og med ha uttalt.

Kanskje fordi evangeliet er så velsignet konkret, så enkelt, vi glemmer det bare så lett. Vi forvansker, vi omgir det med vanskelige ord, vi legger til og trekker fra. Og putter på en del av våre egne bekymringer og fordommer. 

Så handler det om kjærlighet –ja så enkelt er det,  kjærlighet - gjerne omsatt til boller og salmesang. Avisa med referatene fra om de bekymrede menn i Bergen, i søpla med den! Det er  verdens bollekirker jeg vil høre til!

